**ПРОТЕСТНА ДЕКЛАРАЦИЯ**

**на**

**синдикалните организации на КНСБ и КТ „Подкрепа“**
**в Българското национално радио (БНР), Българската национална телевизия (БНТ) и Българската телеграфна агенция (БТА)**

Синдикалните организации към КНСБ и КТ „Подкрепа“ в БНР, БНТ и БТА, **категорично настояваме за незабавни и ефективни мерки**, които да гарантират стабилност, предвидимост и достойно възнаграждение за работещите в обществените и частни медии.

Въпреки многократните ни сигнали и официални становища, изпращани през последните години до институциите, **липсата на адекватен отговор и действие води до системно влошаване на социалния климат, натиск върху работещите и загуба на доверие в държавната политика към обществените медии.**

**В тази връзка настояваме:**

1. В рамките на **Бюджет 2025** да бъде осигурен **допълнителен целеви финансов ресурс**, с който да се реализира увеличение на възнагражденията на всички служители в обществените медии с **не по-малко от 15%**.

Необходимите средства от държавния бюджет са, както следва:

* **БНР – 5 млн. лв.**
* **БНТ – 6 млн. лв.**
* **БТА – 3 млн. лв.**

**Общо исканията към Бюджет 2025 възлизат на 14 млн. лв.**

1. Подчертаваме с категоричност, че **уважението към труда в медиите не може и не бива да зависи от формата на собственост**. Наред с работещите в обществените медии, **нашите колеги в частния медиен сектор също ежедневно полагат висококвалифициран, отговорен и обществено значим труд**, който заслужава достойно признание.

Затова настояваме за **минимален ежегоден ръст на доходите от поне 15% и за работещите в частните медии**. **Журналистите, редакторите, операторите, режисьорите, техниците и всички професионалисти в този сектор са гръбнакът на свободната и информирана общественост.**

1. Настояваме за **прилагането на хоризонтална, устойчива политика по доходите в обществения и частния медиен сектор, която да гарантира ежегоден ръст от минимум 10% на разходите за персонал**. Това е минималното условие, необходимо за запазване на квалифицирани кадри, ограничаване на текучеството и мотивация на работещите в сектора.

**Ние не можем повече да живеем в несигурност, да работим при замразени или занижени доходи, и да бъдем принудени да избираме между професията и оцеляването.**

**Ние** **имаме право на** **уважение, предвидимост и справедливо възнаграждение** — защото без тях няма качествени новини, няма разследвания, няма култура, няма истина.

**Работниците и служителите в медиите заслужават достойно заплащане, стабилност и по-добри условия на труд.**

Няма да приемем повече отлагане, пренебрегване и бездействие!

**Време е за реални действия. Време е за уважение към труда ни.**